OBRAZLOŽITVENI MEMORANDUM

Prebivalstvo Južnega Sudana je januarja 2011 na referendumu o samoodločbi v skladu s celovitim mirovnim sporazumom iz leta 2005 s prepričljivo večino izglasovalo razglasitev neodvisnosti od severnega dela države. Neodvisnost naj bi uradno razglasili 9. julija 2011, na dan, ko celoviti mirovni sporazum preneha veljati.

Evropska unija in njene države članice so pozdravile izid referenduma ter se veselijo nadaljnjega razvijanja tesnega in dolgoročnega partnerstva z Južnim Sudanom, pri tem pa podpirajo gladek in miren prehod v trdno in demokratično neodvisno državo Južni Sudan. V ta namen so EU in države članice v tesnem sodelovanju z lokalnimi organi in akterji na terenu že začele skupno načrtovanje programov.

Po neodvisnosti se bo moral Južni Sudan v razmerah zmanjšane državne zmogljivosti spoprijeti s številnimi humanitarnimi in socialno-ekonomskimi izzivi. Glede na okoliščine bo v daljšem obdobju zunanja pomoč Južnemu Sudanu za boj proti ekstremni revščini, okrepitev lokalnih skupnosti in zagotavljanje takojšnjih koristi, ki jih prebivalstvu prinaša mir, še toliko pomembnejša. Čeprav se pričakuje, da bo Južni Sudan zaprosil za pridružitev k Sporazumu iz Cotonouja, bo preteklo nekaj časa, preden se bo pri 10. evropskem razvojnem skladu (ERS) njegova pridružitev lahko dejansko upoštevala. Ker je polna pridružitev Sporazumu iz Cotonouja in drugim večstranskim finančnim okvirom nujen pogoj, obstaja nevarnost finančne vrzeli v obdobju takoj po referendumu, ko je Južni Sudan še vedno zelo ranljiv, veliko pa je tudi tveganje za nezmožnost delovanja države.

Že julija 2010 je bilo s Sklepom Sveta 2010/406/EU z dne 12. julija 2010 dodeljenih 150 milijonov EUR, prerazporejenih iz projektov 9. in prejšnjih ERS, za zadovoljevanje potreb „najbolj ranljivega prebivalstva v Sudanu“. Od te vsote je bilo 85 milijonov EUR namenjenih Južnemu Sudanu. Vendar se ta znesek ne zdi zadosten za kritje ogromnih potreb na področju krepitve države in zmogljivosti ter razvojnih potreb prebivalstva Južnega Sudana. Zato se šteje za potrebno zagotoviti dodatna sredstva, dokler se Južni Sudan polno ne priključi k Sporazumu iz Cotonouja.

V priloženem sklepu Evropska komisija predlaga, da se Južnemu Sudanu za kritje potreb na področju krepitve države in zmogljivosti ter na področju razvoja dodeli dodatnih 200 milijonov EUR, prerazporejenih iz 9. in prejšnjih ERS, v skladu s postopkom iz člena 1(4) Notranjega sporazuma o 10. ERS.

Komisija zato predlaga, da Svet sprejme priloženi sklep o dodelitvi dodatnih 200 milijonov EUR sredstev, prerazporejenih iz prejšnjih ERS, za Južni Sudan. Sklep o financiranju s podrobnejšim programiranjem bo pripravljen pozneje.

2011/0106 (NLE)

Predlog

SKLEP SVETA

o dodelitvi sredstev, prerazporejenih iz projektov v okviru 9. in prejšnjih evropskih razvojnih skladov (ERS), za razvojno sodelovanje v Južnem Sudanu

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 217 Pogodbe,

ob upoštevanju predloga Evropske komisije,

ob upoštevanju Notranjega sporazuma med predstavniki vlad držav članic, ki so se sestali v okviru Sveta, o financiranju pomoči Skupnosti v okviru večletnega finančnega okvira za obdobje 2008–2013 v skladu s Sporazumom o partnerstvu AKP–ES ter o dodelitvi finančne pomoči čezmorskim državam in ozemljem, za katero se uporablja četrti del Pogodbe ES[1], ter zlasti členov 1(4) in 6 Notranjega sporazuma,

ob upoštevanju naslednjega:

1. Pričakuje se, da bo Južni Sudan na podlagi referenduma o samoodločbi, ki je bil izveden v skladu s celovitim mirovnim sporazumom iz leta 2005, 9. julija 2011 uradno razglasil neodvisnost od severnega dela države.

2. V obdobju po razglasitvi neodvisnosti se bo morala novo nastala država Južni Sudan v razmerah zmanjšane zmogljivosti upravljanja države in politične ranljivosti spoprijeti s številnimi humanitarnimi in socialno-ekonomskimi izzivi. V teh okoliščinah bo zunanja pomoč Južnemu Sudana za boj proti ekstremni revščini, okrepitev lokalnih skupnosti in zagotavljanje takojšnjih koristi, ki jih prebivalstvu prinaša mir, postala še toliko pomembnejša.

(3) Pričakuje se, da bo Južni Sudan kmalu po pridobitvi neodvisnosti zaprosil za pridružitev k Sporazumu iz Cotonouja. Vendar bo po pridružitvi nekaj časa trajalo, preden bodo sredstva iz 10. ERS dejansko na voljo, zaradi česar lahko v tem obdobju nastane finančna vrzel.

(4) S Sklepom Sveta 2010/406/EU z dne 12. julija 2010 o dodelitvi sredstev, prerazporejenih iz projektov devetega evropskega razvojnega sklada (ERS) in prejšnjih ERS, za zadovoljevanje potreb najbolj ranljivega prebivalstva v Sudanu[2] je bilo v okviru prve dodelitve sredstev dodeljenih 150 milijonov EUR za zadovoljevanje potreb „najbolj ranljivega prebivalstva v Sudanu“. Od te vsote je bilo 85 milijonov EUR namenjenih Južnemu Sudanu. Vendar se ta znesek ne zdi zadosten za kritje ogromnih potreb na področju krepitve države in zmogljivosti ter razvojnih potreb večine prebivalstva.

(5) Za odpravo preostale finančne vrzeli je primerno, da se prebivalstvu in javnim institucijam Južnega Sudana dodelijo dodatna sredstva, prerazporejena iz 9. in prejšnjih ERS.

(6) Sredstva je treba uporabiti za podporo izvajanju „triletnega načrta za razvoj Južnega Sudana 2011–2013“, na podlagi sklepov o financiranju, ki jih sprejme Komisija. Predvideti je treba tudi kritje stroškov podpornih ukrepov.

(7) Zaradi poenostavitve bi bilo ta sredstva treba upravljati v skladu z izvedbenimi določbami za 10. ERS –

SPREJEL NASLEDNJI SKLEP:

Člen 1

3. Znesek 200 milijonov EUR iz sredstev, prerazporejenih iz projektov v okviru 9. in prejšnjih ERS, se dodeli za razvojno sodelovanje v Južnem Sudanu. Komisija 3% tega zneska dodeli za odhodke za podporo.

4. Ta sredstva se upravljajo v skladu s pravili in postopki, ki se uporabljajo za 10. ERS.

Člen 2

Ta sklep začne veljati na dan po sprejetju.

V Bruslju, […]

Za Svet

Predsednik

[1] UL L 247, 9.9.2006, str. 32.

[2] UL L 189, 22.7.2010, str. 14.